
“Imoralitatea clasei conducătoare românești, care deține “puterea” politică de la 1918 încoace, 
nu este cea mai gravă crimă a ei. Că s-a furat ca în codru, că s-a distrus burghezia naţională 
în folosul elementelor alogene, că s-a năpăstuit țărănimea, că s-a introdus politicianismul în 
administraţie și învăţământ, că s-au deznaţionalizat profesiunile libere - toate aceste crime 
împotriva siguranţei statului şi toate aceste atentate contra fiinţei neamului nostru ar putea — 
după marea victorie finală - să fie iertate. Memoria generaţiilor viitoare va păstra, cum se 
cuvine, eforturile şi eroismul anilor cumpliţi 1916-1918 — lăsând să se aștearnă uitarea asupra 
întunecatei epoci care a urmat unirii tuturor românilor. 


Dar cred că este o crimă care nu va putea fi niciodată uitată: acești aproape douăzeci de ani 
care s-au scurs de la unire. Ani pe care nu numai că i-am pierdut (şi când vom mai avea 
înaintea noastră o epocă sigură de pace atât de îndelungată?!) — dar i-am folosit cu statornică 
voluptate la surparea lentă a statului românesc modern. Clasa noastră conducătoare, care a 
avut frânele destinului românesc de la întregire încoace, s-a făcut vinovată de cea mai gravă 
trădare care poate înfiera o elită politică în faţa contemporanilor şi în faţa istoriei: pierderea 
instinctului statal, totala incapacitate politică. Nu e vorba despre o simplă găinărie 
politicianistă, de un milion sau o sută de milioane furate, de corupţie, bacşişuri, demagogie și 
șantaje. Este ceva infinit mai grav, care poate primejdui însăși existenţa istorică a neamului 


românesc: oamenii care ne-au condus și ne conduc nu mai văd. 


Într-una dintre cele mai tragice, mai furtunoase şi mai primejdioase epoci pe care le-a 
cunoscut mult încercata Europă - luntrea statului nostru este condusă de niște piloţi orbi. 
Acum, când se pregătește marea luptă după care se va şti cine merită să supravieţuiască și 
cine își merită soarta de rob - elita noastră conducătoare își continuă micile sau marile 
afaceri, micile sau marile bătălii electorale, micile sau marile reforme moarte. Nici nu mai 
găseşti cuvinte de revoltă. Critica, insulta, ameninţarea - toate acestea sunt zadarnice. 
Oamenii aceştia sunt invalizi: nu mai văd, nu mai aud, nu mai simt. Instinctul de căpetenie al 
elitelor politice, instinctul statal, s-a stins. 


Istoria cunoaște unele exemple tragice de state înfloritoare şi puternice care au pierit în mai 
puţin de 100 de ani fără ca nimeni să înţeleagă de ce. Oamenii erau tot atât de cumsecade, 
soldaţii tot atât de viteji, femeile tot atât de roditoare, holdele tot atât de bogate. Nu s-a 


întâmplat nici un cataclism între timp. Și deodată, statele acestea pier, dispar din istorie. În 
câteva sute de ani după aceea, cetăţenii fostelor state glorioase îşi pierd limba, credinţele, 
obiceiurile şi sunt înghiţiţi de popoare vecine. 


Luntrea condusă de piloţii orbi se lovise de stânca finală. Nimeni n-a înţeles ce se întâmplă, 
dregătorii făceau politică, neguţătorii îşi vedeau de afaceri, tinerii de dragoste și ţăranii de 
ogorul lor. Numai istoria știa că nu va mai duce multă vreme povara acestui stârv în 
descompunere, neamul acesta care are toate însuşirile în afară de cea capitală: instinctul 
statal. 


Crima elitelor conducătoare românești constă în pierderea acestui instinct și în înfiorătoarea 
lor inconștientă, în încăpăţânarea cu care își apără “puterea”. Au fost elite româneşti care s-au 
sacrificat de bună voie, şi-au semnat cu mâna lor actul de deces numai pentru a nu se 
împotrivi istoriei, numai pentru a nu se pune în calea destinului acestui neam. Clasa 
conducătorilor noştri politici - departe de a dovedi această resemnare, într-un ceas atât de 
tragic pentru istoria lumii — face tot ce-i stă în putinţă ca să-şi prelungească puterea. Ei nu 
gândesc la altceva decât la milioanele pe care le mai pot agonisi, la ambițiile pe care şi le mai 
pot satisface, la orgiile pe care le mai pot repeta. Și nu în aceste câteva miliarde risipite și 
câteva mii de conştiinţe ucise stă marea lor crimă, ci în faptul că măcar acum, când încă mai 
este timp, nu înţeleg să se resemneze. (...) 


Pe mine nu mă supără când aud evreii ţipând: “antisemitism”, “Fascism”, “hitlerism”! Oamenii 
aceştia, care sunt oameni vii şi clarvăzători, îşi apără primatul economic şi politic pe care l-au 
dobândit cu atâta trudă risipind atâta inteligenţă și atâtea miliarde. 


Ar fi absurd să te aştepţi ca evreii să se resemneze de a fi o minoritate, cu anumite drepturi și 
cu foarte multe obligaţii - după ce au gustat din mierea puterii şi au cucerit atâtea posturi de 
comandă. Evreii luptă din răsputeri să-şi menţină deocamdată poziţiile lor - în așteptarea 
unei viitoare ofensive - și, în ceea ce mă priveşte, eu le înţeleg lupta și le admir vitalitatea, 
tenacitatea, geniul. 


Tristeţea și spaima mea își au însă izvorul în altă parte. Piloții orbi! Clasa aceasta 
conducătoare, mai mult sau mai puţin românească, politicianizată până în măduva oaselor — 
care aşteaptă pur şi simplu să treacă ziua, să vină noaptea, să audă un cântec nou, să joace un 
joc nou, să rezolve alte hârtii, să facă alte legi. Același și acelaşi lucru, ca şi când am trăi într-o 
societate pe acţiuni, ca și când am avea înaintea noastră 100 de ani de pace, ca şi când vecinii 
noştri ne-ar fi fraţi, iar restul Europei unchi și nași. (...) Sunt unii, buni “patrioți”, care se bat 
cu pumnul în piept şi-ţi amintesc că românul în veci nu piere, că au trecut pe aici neamuri 
barbare etc. Uitând, săracii, că în Evul Mediu românii se hrăneau cu grâu și peşte și nu 
cunoșteau nici pelagra, nici sifilisul, nici alcoolismul. Uitând că blestemul a început să apese 
neamul nostru odată cu introducerea secarei (la sfârșitul Evului Mediu), care a luat 
pretutindeni locul grâului. 


Au venit apoi fanarioţii care au introdus porumbul - slăbind considerabil rezistenţa ţăranilor. 
Blestemele s-au ţinut apoi lanţ. Mălaiul a adus pelagra, evreii au adus alcoolismul (în Moldova 
se bea până în secolul al XVI-lea bere), austriecii în Ardeal şi “cultura” în Principate au adus 
sifilisul. Piloții orbi au intervenit şi aici, cu imensa lor putere politică și administrativă. 


Toată Muntenia şi Moldova de Jos se hrăneau iarna cu peşte sărat; căruțele începeau să 
colinde Bărăganul îndată ce se culegea porumbul și peștele acela sărat, uscat cum era, alcătuia 
totuşi o hrană substanţială. Piloții orbi au creat însă trustul peştelui. Nu e atât de grav faptul 
că la Brăila costă 60-100 lei kilogramul de pește (în loc să coste 5 lei), că putrezesc vagoane 
întregi cu peşte, ca să nu scadă preţul, că în loc să se recolteze 80 de vagoane pe zi din lacurile 


din jurul Brăilei se recoltează numai cinci vagoane și se vinde numai unul (restul putrezește), 
grav e că ţăranul nu mai mănâncă, de vreo 10 ani, pește sărat. Şi acum, când populaţia de pe 
malul Dunării e secerată de malarie, guvernul cheltuieşte (vorba vine) zeci de milioane cu 
medicamente, uitând că un neam nu se regenerează cu chinină și aspirină, ci printr-o hrană 
substanţială. 


Nu mai vorbiţi deci despre cele şapte inimi în pieptul de aramă al românului. Sărmanul 
român luptă ca să-și păstreze măcar o inimă obosită care bate tot mai rar și tot mai stins. 
Adevărul e acesta: neamul românesc nu mai are rezistenţa sa legendară de acum câteva 
veacuri. În Moldova și în Basarabia cad chiar de la cele dintâi lupte cu un element etnic bine 
hrănit, care mănâncă grâu, pește, fructe și care bea vin în loc de ţuică. Noi n-am înţeles nici 
astăzi că românul nu rezistă băuturilor alcoolice, ca francezul sau rusul bunăoară. Ne lăudăm 
că “ţinem la băutură”, iar gloria aceasta nu numai că e ridicolă, dar e în același timp falsă. 
Alcoolismul sterilizează legiuni întregi și ne imbecilizează cu o rapiditate care ar trebui să ne 
dea de gândit. 


.. Dar piloții orbi stau surâzători la cârmă, ca şi când nimic nu s-ar întâmpla. Și aceşti 
oameni, conducători ai unui popor glorios, sunt oameni cumsecade, sunt uneori oameni de 
bună-credinţă și cu bunăvoință; numai că, aşa orbi cum sunt, lipsiţi de singurul instinct care 
contează în ceasul de faţă - instinctul statal -, nu văd şuvoaiele slave scurgându-se din sat în 
sat, cucerind pas cu pas tot mai mult pământ românesc; nu aud vaietele claselor care se sting, 
burghezia și meseriile care dispar, lăsând locul altor neamuri... Nu simt că s-au schimbat 


unele lucruri în această ţară, care pe alocuri nici nu mai pare românească. 


Uneori, când sunt bine dispuşi, îţi spun că n-are importanţă numărul evreilor, căci sunt 


oameni muncitori şi inteligenţi și, dacă fac avere, averile lor rămân tot în ţară. 


Dacă așa stau lucrurile, nu văd de ce n-am coloniza ţara cu englezi, căci şi ei sunt muncitori și 
inteligenţi. Dar un neam în care o clasă conducătoare gândește astfel şi-ţi vorbește despre 
calităţile unor oameni străini nu mai are mult de trăit. El, ca neam, nu mai are însă dreptul să 


se măsoare cu istoria... 


Că piloţii orbi s-au făcut sau nu unelte în mâna străinilor - puţin interesează deocamdată. 
Singurul lucru care interesează este faptul că nici un om politic român, de la 1918 încoace, n-a 
știut și nu ştie ce înseamnă un stat. Şi asta e destul ca să începi să plângi.” 


Articol publicat în Jurnalul.ro in data de 2 septembrie 2010. (prima apariție: Vremea, Nr. 505, 19 
Septembrie 1937, p. 3) 

